Žiak, Miroslav, poslanec NR SR (2021-10-21):
Ďakujem pekne za možnosť vystúpiť aj pri takomto nezmyselnom návrhu. Viete, ja som dlho rozmýšľal, že čo spája našu kvázi ľavicu, ktorú predstavuje SMER – sociálna demokracia, a kvázi tú našu extrémnu pravicu. Veď videli sme fotky, kde náš poslanec Blaha s pánom Kotlebom sa družne objímali na protestoch a pomaly si hladkali chrbáty. A fakt mi to nedávalo zmysel. Však veď pred osemdesiatym deviatym sa veľmi bojovalo proti fašistom, boli tu oslavy Slovenského národného povstania, hrdo sa partizáni bili do hrudníkov, akí boli oni silní ľavičiari, ale boli vlastne komunisti, socialisti. Potom príde rok 2021, pandémia, ľavičiari sa s týmito extrémnymi pravičiarmi objímajú a organizujú spolu protesty. Nedávalo mi to nejaký veľký zmysel. Potom som narazil na jednu knižku. Ja čítam rád knižky, aj ktoré nie sú kvázi z toho liberálneho spektra alebo toho slobodného. Sú aj také konzervatívnejšie a dostal som knižku, že Licencia na zabíjanie do mojej schránky. Je to knižka o sprísňovaní potratov, resp. o tom, aké potraty nie sú správne. Ja si to zase nemyslím, ale to je iná téma. Paradoxne, v tejto knižke je aj veľa vecí, s ktorými súhlasím a ktoré sú podľa mňa fakt. A ja si dovolím prečítať krátky úryvok z tejto knižky, lebo asi by som nedokázal povedať tak presne, ako je to v tejto knižke vypísané a normálne, ak je ten autor, tak mu dávam klobúk dole a má odo mňa fľašku minimálne nejakého dobrého koňaku za tento text. A dovolím si to prečítať. Die Sowjetunion, unser Vorbild und Freund. Sovietsky zväz, náš vzor a priateľ. Veľmi rozšíreným mýtom, ktorého propagátormi sú predovšetkým súčasní radikálni ľavičiari a nimi ovládané médiá, je tvrdenie, že Adolf Hitlter bol akýsi pravičiar a že ideológia, ktorú stelesňuje tzv. nacizmus, je ideológiou so skrz-naskrz pravicovým pôvodom. Neonacisti sú neraz, paradoxne, označovaní za pravicových extrémistov, hoci ich heslá sú priam skopírované z diel klasikov marxizmu. A pritom nejeden historik, ktorý sa seriózne zaoberal koreňmi Hitlerovho diela, neváhal označiť Hitlera za presvedčeného boľševika v nemeckom prostredí. Dokonca jeden z najvýznamnejších poľských intelektuálov 20. storočia Józef Mackiewicz navrhoval kvôli nevôli svojich ľavicových kolegov zo spisovateľského a novinárskeho prostredia, aby sa Hitlerova ideológia označovala trefnejším termínom, national boľševizmus, pán Blaha. Socializmus bol jedným z troch základných pilierov Hitlerovej ideológie. Ďalšími dvoma piliermi bol nacionalizmus a rasizmus. Hitler bol usilovným žiakom Marxa a Engelsa. Priznáva sa k tomu v knižnom rozhovore pod názvom Rozhovory s Hitlerom, ktorého autorom je Hermann Rauschning. V knihe Rauschning cituje tieto Hitlerove slová: „Naučil som sa veľmi veľa vďaka marxizmu, čo sa nebojím priznať. Rozdiel však spočíva v tom, že ja som skutočne uviedol do života všetko to, o čom tí šuflikanti a písalkovia iba nesmelo bľabotali.“ Neviem, či ste vtedy žil, pán Blaha. Celý národný socializmus je na tom založený. Hitler vysvetlil Rauschningovi taktiež to, prečo po prebratí moci v januári ´33, 1933 vydal rozkaz, aby boli radoví nemeckí komunisti bez problémov a formalít prijímaní do radov NSDAP. Nemci sa nikdy nezboľševizujú, no boľševizmus sa stane odnožou z národného socializmu. Veď s boľševizmom nás omnoho viac spája, ako rozdeľuje. Malomeštiacky sociálny demokrat či odborový predák sa nikdy nestane národným socialistom, ale komunista bude bezchybným národným socialistom. Hitler bol skutočným a nadšeným zástancom socializmu a z tejto politickej vízie prebral všetky podstatné body do svojho programu. Revolučnosť, diktátorskú koncepciu moci, myšlienku vedúcej úlohy strany, nenávisť ku kapitalizmu, triedny boj adoptovaný vo forme boja o rasovú čistotu. Nacizmus sa od svojho počiatku deklaroval ako radikálne socialistické hnutie založené na nasadení robotníkov. Zároveň však národný socializmus, v skratke nacizmus, bol v istej opozícii oficiálnemu internacionálnemu socializmu. To, že Hitler neskôr bojoval s boľševizmom, nesúvisí s jeho odporom voči marxisticko-leninským východiskám, s ktorými sa plne stotožňoval. Neskorší odpor k boľševikom súvisel s jeho posadnutosťou rasovým bojom a tým, že boľševizmus začal pokladať za židovskú kreáciu marxizmu. George Watson, jeden z popredných britských bádateľov a historikov 20. storočia, správne poznamenáva, že Hitlerom vytvorený národný socializmus bol vlastne neteoretický marxizmus. Socialistická tvár nacizmu je pre ľavičiarov tak problematická, že vyvíjajú dlhodobo enormné úsilie, aby presvedčili, že svet, že Hitler bol všetko možné len nie nadšený socialista. Je naozaj veľkým paradoxom našich čias, že z ľavicového diktátora Hitlera spravili súčasné ľavicové elity prostredníctvom im poplatných novinárov a historikov presvedčeného pravičiara a z jeho pravicových odporcov z dôstojníckeho zboru Wehrmachtu, z radov proruských zemanov či diplomatického zboru urobili ľavicových milovníkov pokroku. Takže, páni a dámy, nestotožňujem sa so všetkým v tejto knižke, čo je písané ohľadom potratov a iných vecí, ale čo sa týka zdroju a toho gra, koreňa, odkiaľ pochádzajú tieto ideológie, ktoré reprezentuje pán Blaha, sú v podstate len takým mutantom fašizmu, ktoré reprezentoval Hitler. Ďakujem veľmi pekne za vaše vypočutie a teším sa na faktické poznámky.